**Δεύτερη συμπληρωματική έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο «O περί της Σύστασης και Λειτουργίας Ανεξάρτητης Αρχής κατά της Διαφθοράς Νόμος του 2019»**

**Παρόντες:**

Νίκος Τορναρίτης, πρόεδρος Σωτήρης Ιωάννου

Φωτεινή Τσιρίδου Κωστής Ευσταθίου

Νίκος Γεωργίου Χαράλαμπος Θεοπέμπτου

Ανδρέας Πασιουρτίδης **Μη μέλη της επιτροπής:**

Γιώργος Κουκουμάς Γιώργος Λουκαΐδης

Χριστιάνα Ερωτοκρίτου Αλεξάνδρα Ατταλίδου

Πανίκος Λεωνίδου

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως εξέτασε εκ νέου το πιο πάνω νομοσχέδιο, για το οποίο υποβλήθηκε έκθεση στην ολομέλεια του σώματος στις 9 Δεκεμβρίου 2021 και συμπληρωματική έκθεση στις 10 Φεβρουαρίου 2022, σε νέα έκτακτη συνεδρία της, που πραγματοποιήθηκε στις 14 Φεβρουαρίου 2022. Στην εν λόγω συνεδρία κλήθηκαν και παρευρέθηκαν εκπρόσωποι του Υπουργείου Δικαιοσύνης και Δημοσίας Τάξεως και της Νομικής Υπηρεσίας της Δημοκρατίας.

Υπενθυμίζεται ότι η επανεξέταση του νομοσχεδίου κρίθηκε αναγκαία, προκειμένου να καταστεί δυνατή η συζήτηση τροπολογιών.

Σημειώνεται ότι ο σκοπός, οι επιδιώξεις του νομοσχεδίου και οι απόψεις των εμπλεκομένων, καθώς και τα ζητήματα που απασχόλησαν την επιτροπή στο στάδιο της εξέτασης που προηγήθηκε περιλαμβάνονται στις εκθέσεις της επιτροπής που έχουν κυκλοφορήσει στα μέλη της Βουλής των Αντιπροσώπων.

Στο στάδιο της περαιτέρω εξέτασης του νομοσχεδίου την επιτροπή απασχόλησαν κυρίως η διαδικασία διορισμού των μελών της Ανεξάρτητης Αρχής κατά της Διαφθοράς και η διεύρυνση των αρμοδιοτήτων της.  Ειδικότερα, την επιτροπή απασχόλησε η πρόνοια του νομοσχεδίου σύμφωνα με την οποία το Γνωμοδοτικό Συμβούλιο καταρτίζει κατάλογο κατά αλφαβητική σειρά των ονομάτων προσώπων που έχουν τα προσόντα και πληρούν τις προϋποθέσεις της νομοθεσίας, τον οποίο υποβάλλει στον Υπουργό Δικαιοσύνης και Δημοσίας Τάξεως, ο οποίος, αφού ενημερώσει και συζητήσει σε κεκλεισμένων των θυρών συνεδρία με την Κοινοβουλευτική Επιτροπή Νομικών, Δικαιοσύνης και Δημοσίας Τάξεως, υποβάλλει τον εν λόγω κατάλογο στο Υπουργικό Συμβούλιο. Επιπρόσθετα, η επιτροπή συζήτησε εισηγήσεις για τροπολογίες με τις οποίες διευρύνονται οι εξουσίες της Αρχής, ώστε να της παρασχεθούν ανακριτικές εξουσίες.

Στο πλαίσιο της εκ νέου συζήτησης, μέλη της επιτροπής εισηγήθηκαν όπως η πρόνοια που αφορά τον διορισμό των μελών της Αρχής αναδιατυπωθεί, ώστε ο κατάλογος των προτεινόμενων για διορισμό προσώπων ως μελών της Αρχής να υποβάλλεται για ενημέρωση και συζήτηση ενώπιον της επιτροπής από το Γνωμοδοτικό Συμβούλιο και όχι από τον Υπουργό Δικαιοσύνης και Δημοσίας Τάξεως και ακολούθως ο εν λόγω κατάλογος να υποβάλλεται από το Γνωμοδοτικό Συμβούλιο στον Πρόεδρο της Δημοκρατίας, αντί στο Υπουργικό Συμβούλιο, ο οποίος και θα προχωρεί στον διορισμό των μελών της Αρχής.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, υπό το φως των πιο πάνω, αποφάσισε όπως η πρόνοια του νομοσχεδίου αναφορικά με τη διαδικασία διορισμού των μελών της Αρχής αναδιατυπωθεί στη βάση της πιο πάνω εισήγησης. Περαιτέρω, η επιτροπή αποφάσισε όπως οι εισηγήσεις αναφορικά με τη διεύρυνση των αρμοδιοτήτων της Αρχής με στόχο να περιλαμβάνουν και ανακριτικές εξουσίες μη ενσωματωθούν στο κείμενο του νομοσχεδίου.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του στην ολομέλεια του σώματος.

15 Φεβρουαρίου 2022

ΝΠ/ΜΓ

(Αρ. Φακ.: 23.01.060.077-2019 2η simpliromatiki)